text: Fire millioner til småbørnsfamilier
  03 januar 2011 kl. 17.09
  Tønder får knap fire millioner til at styrke trivslen hos kommunens småbørnsfamilier som en af 14 kommuner i nyt projekt.
  Pengene kommer fra Sundhedstyrelsen. De i alt 14 kommuner skal styrke småbørnenes trivsel - allerede fra før fødslen. 
  - Projektet indebærer, at kommunens Sundhedsafdeling, Børn og Ungeafdeling samt læger og jordemødre skal arbejde endnu tættere sammen for at opspore sociale og sundhedsmæssige risici for børnene, fortæller sundhedskonsulent Casper Rasmussen.
  
  Kurser for nybagte forældre
  Tønder Kommne vil bruge sin del af pengene - helt præcist 3.726.543 kroner over fire år - til rygfestop-kurser, madlavnings- og legeværksteder og særlige aktiviteter for unge mødre. 
  Et tilbud skal hedde "En god start sammen". Et kursus, hvor nybagte forældre kan netværke - som det hedder på nydansk - og sikre at forældre og barn får knyttet de bånd, der skal danne basis for et godt og sundt liv.
  
  Opgaver og dialog
  - Det skal ske gennem oplæg, opgaver og dialog med andre forældre. Tanken er nemlig, at deltagerne mødes 11 gange frem til barnet fylder to-et-halvt år, siger Casper Rasmussen.
  